CELEX: 32015R2031
Language: ro
Date: 2015-11-13 00:00:00
Title: Regulamentul de punere în aplicare (UE) 2015/2031 al Comisiei din 13 noiembrie 2015 de modificare a Regulamentului (CE) nr. 1918/2006 privind deschiderea și modul de gestionare a contingentelor tarifare pentru uleiul de măsline originar din Tunisia

14.11.2015   
            
            
               RO
            
            
               Jurnalul Oficial al Uniunii Europene
            
            
               L 298/4
            
         REGULAMENTUL DE PUNERE ÎN APLICARE (UE) 2015/2031 AL COMISIEI
   din 13 noiembrie 2015
   de modificare a Regulamentului (CE) nr. 1918/2006 privind deschiderea și modul de gestionare a contingentelor tarifare pentru uleiul de măsline originar din Tunisia
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 187 literele (a), (c) și (d)
   întrucât:
   
               (1)
            
            
               Regulamentul (CE) nr. 1918/2006 al Comisiei (2) a deschis un contingent tarifar anual pentru importul în Uniune de ulei de măsline virgin care se încadrează la codurile NC 1509 10 10 și 1509 10 90, obținut integral în Tunisia și transportat direct din această țară. La articolul 2 alineatul (2) din regulamentul respectiv se stabilesc plafoanele lunare pentru cantitatea de ulei de măsline pentru care pot fi eliberate licențe de import în cadrul volumului global al contingentului prevăzut la alineatul (1) de la respectivul articol. Având în vedere nevoia de a lua măsuri pentru a ameliora situația economică a Tunisiei, este oportun să se faciliteze comerțul cu ulei de măsline dintre Uniune și Tunisia prin reducerea sarcinii administrative de gestionare a contingentului deschis prin Regulamentul (CE) nr. 1918/2006. Prin urmare, este necesar să se elimine plafoanele lunare prevăzute la articolul 2 alineatul (2) din regulamentul respectiv.
            
         
               (2)
            
            
               Cuantumul garanției, stabilit la articolul 3 alineatul (4) din Regulamentul (CE) nr. 1918/2006, ar trebui să fie majorat pentru a garanta că angajamentul de a importa se va realiza în perioada de valabilitate a licențelor de import.
            
         
               (3)
            
            
               Prin urmare, Regulamentul (CE) nr. 1918/2006 ar trebui modificat în consecință.
            
         
               (4)
            
            
               Măsurile prevăzute de prezentul regulament sunt conforme cu avizul Comitetului pentru organizarea comună a piețelor agricole,
            
         ADOPTĂ PREZENTUL REGULAMENT:
   Articolul 1
   Regulamentul (CE) nr. 1918/2006 se modifică după cum urmează:
   
               1.
            
            
               Articolul 2 se modifică după cum urmează:
               
                           (a)
                        
                        
                           alineatul (2) se înlocuiește cu următorul text:
                           „(2)   Contingentul tarifar se deschide de la data de 1 ianuarie a fiecărui an.”;
                        
                     
                           (b)
                        
                        
                           alineatul (3) se elimină.
                        
                     
         
               2.
            
            
               Articolul 3 se modifică după cum urmează:
               
                           (a)
                        
                        
                           alineatul (1) se înlocuiește cu următorul text:
                           „(1)   Prin derogare de la articolul 6 alineatul (1) din Regulamentul (CE) nr. 1301/2006, solicitanții pot depune o cerere de licență de import în fiecare săptămână, în ziua de luni sau de marți.”;
                        
                     
                           (b)
                        
                        
                           alineatul (4) se înlocuiește cu următorul text:
                           „(4)   Licențele de import sunt valabile începând cu ziua de eliberare efectivă, în conformitate cu articolul 22 alineatul (2) din Regulamentul (CE) nr. 376/2008 al Comisiei (3), până în ultima zi a perioadei de aplicare a contingentului tarifar de import.
                           Cuantumul garanției este de 20 EUR/100 kg greutate netă.
                           
                              (3)  Regulamentul (CE) nr. 376/2008 al Comisiei din 23 aprilie 2008 de stabilire a normelor comune de aplicare a sistemului de licențe de import și export și de certificate de fixare în avans pentru produsele agricole (JO L 114, 26.4.2008, p. 3).”"
						
                        
                     
         Articolul 2
   Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
   Se aplică pentru perioadele de aplicare a contingentului care încep la 1 ianuarie 2016.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 13 noiembrie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 347, 20.12.2013, p. 671.
   
      (2)  Regulamentul (CE) nr. 1918/2006 al Comisiei din 20 decembrie 2006 privind deschiderea și modul de gestionare a contingentelor tarifare pentru uleiul de măsline originar din Tunisia (JO L 365, 21.12.2006, p. 84).